Skagamaðurinn Helgi Daníelsson lést á Sjúkrahúsi Akraness í gær 1. maí , 81 árs að aldri . Ævistarf Helga var við löggæslu en hans helstu áhugamál voru knattspyrnu auk ljósmyndunar . Helgi varð þjóðþekktur sem landsliðsmarkvörður í knattspyrnu árin 1951 til 1965 og lék 25 landsleiki . Hann var auk þess aðalmarkmaður gullaldarliðs ÍA og sem slíkur Íslandsmeistari þrisvar sinnum ásamt félögum sínum . Hann lék einnig með Val . Helgi var fæddur á Akranesi 16. apríl 1933 . Foreldrar hans voru Sesselja Guðlaug Helgadóttir húsmóðir og Daníel Þjóðbjörnsson múrarameistari . Eftirlifandi kona Helga er Steindóra Steinsdóttir , fyrrverandi deildarstjóri . Þau eignuðust þrjá syni ; Friðþjóf Arnar , Stein Mar og Helga Val . Helgi lærði prentiðn og starfaði eftir það um tíma hjá Ísafoldarprentsmiðju . Hann vann hjá Sementsverksmiðju ríkisins á Akranesi en varð lögreglumaður og síðar lögregluvarðstjóri á Akranesi . Helga hefur verið sýndur sómi á ýmsum vettvangi og m.a. fengið viðurkenningar fyrir störf sín að íþróttamálum . Helgi skrifaði mikið í staðarblöð og dagblöð um íþróttir og þjóðmál . Eftir starfslok í lögreglunni gaf hann sig enn meira að ljósmyndun sem var um áratugaskeið áhugamál hans . Þannig hefur Helgi Daníelsson átt drjúgan þátt í skráningu samtímasögu Akurnesinga með ljósmyndun sinni . Helgi gaf út einnig út nokkrar bækur , meðal annars um ættfræði og sögu og mannlíf Grímseyjar þaðan sem hann var ættaður . Skessuhorn vill þakka Helga Dan fyrir samstarf og ræktarsemi í garð blaðsins alla tíð . Ósjaldan hefur Helgi sent inn myndir , hnippt í blaðamenn með ábendingar um efni og sýnt blaðinu og starfsmönnum þess mikinn velvilja . Fyrir það vill ritstjórn Skessuhorn þakka af heilum hug um leið og fjölskyldu Helga eru færðar samúðarkveðjur .